選舉

選舉，係一種正式嘅決策過程，喺呢個過程裡面會由選民投票，選出某個職位嘅擔當人選，或者作出某項適用於成個組織嘅決定。所以，選舉嘅性質係有別於其他選擇方法，例如比賽篩選、隨機決定或者市場決定。

喺實行代議民主制嘅國家同地區，會透過選舉決定議會成員、國家元首同政府首腦嘅相關人選，亦會用佢來選出地方政府嘅行政官員。另外，民間團體、學校同埋公司，一般來講亦都採用選舉作為人事決策嘅手段。

選舉又可以分為大選同補選，前者通常係定期進行而且選出一個政治機關嘅全部／大部份空缺，後者就只會選出一個或者少量嘅空缺。

內容

選舉資格 
投票權係選舉嘅中心議題。選民唔一定包括全部公民：所有國家都有投票最低年齡嘅限制，而且某啲人口係排除喺選舉之外。

喺某啲國家，法律規定公民必須履行投票嘅義務，如果有資格投票但刻意唔參與，就有可能被處以一啲懲罰，例如小額罰款或者拘役。